text:
A son simpri di plui i fûcs impiâts inte mont e te pedemontane dal Friûl, di bande de int che no vûl rassegnâsi a gloti dut ce che la politiche e la economie a àn cirût di imponi tai ultins dîs, cuindis agns. Comitâts, coordenaments, grups di citadins stracs di jessi sotans, rivâts adore cun indurance, in plui di cualchi câs, a otignî reson.
ELETRODOT
Il nestri zîr ator pal teritori al partìs di une des bataiis plui datadis, ven a stâi chê cuintri l’eletrodot. Chi il cûr de lote al bat tra Çurçuvint e Paluce in gracie di Carnia In Movimento, la associazion inmaneade da Renato Garibaldi e tancj zovins tor il 2003, cuant che i progjets di une linie energjetiche transfrontaliere Italie-Austrie, di Wurmlach a Samblâc di Cjavaç, a àn tacât a circolâ in te val de Bût. Manifestazions di place, protestis, incuintris tai paîs e aleancis cui carinzians a son rivadis adore di smovi lis cussiencis e, planc a planc, di intardâ l’iter burocratic fasint modificâ i progjets che a vevin un impat ambientâl notevul. Il pericul nol è dal dut superât parcè che al Ministeri des Ativitâts produtivis e dal Ambient il percors autorizatîf al è ancjemò in pîts. La Regjon e i Comuns di bande lôr a àn domandât che se la opare si à par fuarce di realizâ, che e sedi sot tiere e no aerie, stant tra l’altri il “no” rivât dal Consei di Stât austriac rispiet al colegament proponût de cuardade Pittini-Fantoni-Burgo. Di Rome, al moment, no son gnovis.
AGHE
Altre bataie e je chê su pe aghe: in chest câs, il moviment al è deventât cul passâ dai agns trasversâl a pet di diviers paîs e valadis. Motôr di dut al è Franceschino Barazzutti, ex sindic di Cjavaç al timp de ricostruzion, che al à dade vite al Comitât tutele aghis dal bacin montan dal Tiliment, sburtât prin di dut cuintri de proliferazion di centralinis idroeletrichis che a àn lassât a sut i flums de mont e po dopo cuintri Carniacque e la gjestion dal servizi idric integrât. Cun lui si son agregâts il Comitât Aghelibare di Paluce, vuidât di Antonino Galassi, il Comitât “Per Altre Strade Dolomiti” di For Disot (nassût ai timps par contrastâ il colegament autostradâl tra A23 e A27 passant pe val Tiliment), il Comitât “No centralina idroelettrica Ponte Rop” di Resie, l’Sos Chiarsò di Paulâr e il Comitât Val Dean di Davâr, rapresentât di Paolo Querini. In chest câs, dome cumò che si rive al grop, cuntun sisteme di gjestion destinât a finî in mans furlanis (e forsit ancje emilianis, tra un pôc), la int si sta inacuarzint de impuartance dal teme e di setemane in setemane si moltiplichin lis assembleis tes valadis par discuti di chescj argoments.
IL LÂT
Leade al teme da la aghe no si pues dismenteâ la ativitât dal Comitât pe difese e pe valorizazion dal Lât di Cjavaç, vuidât di Dino Rabassi di Dalès che, simpri in cunvigne cul Comitât di Barazzutti, si son inschiriâts par blocâ il dopleament de centrâl Edipower di Samblâc che e varès penalizât ancjemò di plui il lât e il so paisaç. Une azion inspirade no dome a dî di no, ma ancje cul obietîf di tornâ a naturalizâ il bacin midiant la idee di un scaric in stât di puartâ fûr dal lât la aghe glaçade che e rive des turbinis dal implant. Il sucès di cheste posizion al è stât significatîf, tant che la Regjon si è impegnade a tignî cont di dut chest tal plan des aghis.
TRIBUNÂL
Cui che invezit al à tirât un pôc i rems in barcje a son chei dal Comitât pal Tribunâl di Tumieç, dopo trê agns di lote par evitâ che a sierin lis puartis dai uficis judiziaris de citât. Tantis, cemût che o vin vût mût di scrivi su La Patrie, lis promessis de politiche, ma fin cumò l’unic risultât al è stât un sportel di justizie, pal moment dome su pe cjarte.
OSPEDÂL
Sbassantsi te pedemontane, a Glemone in particolâr, e je la cuistion sanitarie a tignî banc. E chi il fûc al è un grum vivarôs. A son ben trê i Comitâts impegnâts a difindi l’ospedâl che la riforme regjonâl e à decidût di riconvertî. La Cicogna al è il plui vecjo, vincj agns di storie, tacade cuant che a metât dai agns 90 la leç Fasola e à decidût di sierâ il pont nassite. Tai ultins doi agns si son zontâts il Comitât “San Michele” e il grup Facebook “Io voglio l’ospedale a Gemona”. Ancje in chest câs, manifestazions, incuintris, flash mob par sensibilizâ la politiche a tornâ sui siei pas. Une fuarce simpri plui grande, in gracie de union cun ducj chei altris Comitâts dal Friûl e di Triest che si cjatin te stesse situazion. A Glemone a son cussì inrabiâts che a àn decidût di presentâ doi esposcj, il prin ae Cort dai Conts, il secont ae Procure di Udin. Une linie difensive, chê de justizie, simpri plui inevitabile di front de arogance dai governants. ❚
David Zanirato
Bataiis di Cjargne: i comitâts che (a voltis) a vincin............
A son simpri di plui i fûcs impiâts inte mont e te pedemontane dal Friûl, di bande de int che no vûl rassegnâsi a gloti dut ce che la politiche e la economie a àn cirût di imponi tai ultins dîs, cuindis agns. Comitâts, coordenaments, grups di citadins stracs di jessi sotans, rivâts adore cun indurance, in plui di cualchi câs, a otignî reson.


c: text/html

text:
Celebrazions uficiâls ai 8 di Avrîl a Voleson Darzin. Iniziativis su dut il teritori furlan par memoreâ l’aniversari
Al sarà Voleson Darzin a ospitâ lis celebrazions uficiâls de Fieste de Patrie dal Friûl, a 941 agns de nassite dal Stât patriarcjâl furlan. Une oportunitât di resonâ, in clâf atuâl, sul presint e sul avignî de Patrie e su la sô pluralitât linguistiche e culturâl, e une fieste di dut il Friûl, di chei che a fevelin furlan, e ancje di chei che a fevelin sloven, todesc o altris lenghis. L’event al è programât par domenie ai 8 di Avrîl, tacant des 10 e mieze di matine. Il corteu, acompagnât de bande de Società Filarmonica Valvasone, al partirà de Cjase comunâl di Darzin, in place dal Municipi, e al rivarà in place 73° Lombardia pe esposizion de bandiere dal Friûl. Aes 11, inte glesie di Sant Michêl, e sarà celebrade la Messe cun tocs e preieris par furlan, todesc, sloven e talian.
La cerimonie civîl si fasarà po dopo a Voleson, tacant di misdì e mieç, tal auditorium des scuelis “Erasmo di Valvasone”. E tacarà cu la leture de bole dal imperadôr Indrì IV, che e rapresente l’at di fondazion de Patrie dal Friûl; po dopo al sarà il salût des autoritâts e l’anunzi dal vincidôr dal bant pe composizion dal imni uficiâl de Patrie dal Friûl.
Tal cjistiel di Voleson Darzin al larà in sene par dut il dopomisdì il spetacul teatrâl “Pachis e Patrie”, par cure di Matarans Academy, Piccola Scuola di Teatro per ragazzi di “La Compagnia dai Guitti”. Ideât di pueste pe Fieste, al vignarà proponût in maniere cicliche e in forme itinerante dentri de curnîs medievâl dal paîs, contant al public fats sucedûts pardabon te gnot di Sant Martin dal 1582.
Simpri li dal cjistiel, aes 4 dopomisdì, si previôt che e rivi la Stafete des lenghis minoritariis dal Friûl, manifestazion sportive promovude de Regjon e de ARLeF e coordenade de Associazione Maratonina Udinese, rivade chest an ae seconde edizion, che e traviersarà cetancj comuns dilunc di un percors di plui o mancul 110 chilometris. La stafete e vûl rimarcâ in maniere simboliche la impuartance des diviersis identitâts linguistichis presintis inte Patrie dal Friûl, cu la presince di atletis furlanofons, slovenofons e gjermanofons di tantis societâts sportivis no agonistichis, che a puartaran tant che testemoni il test de bole imperiâl. Propit il rivâ dal ultin tedofar a Voleson Darzin e lis premiazions a segnaran il sierâsi de Fieste de Patrie.
Lis celebrazions de Fieste a son acompagnadis di un calendari siôr di avigniments – che al cjape dentri rapresentazions teatrâls, concierts, conferencis, presentazions di libris e tant altri ancjemò – promovûts su dut il teritori furlan de bande di Comuns, ents e associazions. In particolâr, dai 3 ai 7 di Avrîl, i comuns di Cjasarse, S. Zorç de Richinvelde e il stes Voleson Darzin, a anticiparan la zornade de Fieste cuntun program di avigniments colaterâi che al previôt ancje la consegne de bandiere dal Friûl ai arlêfs di tierce medie dai trê comuns.
Il calendari detaiât des iniziativis al è disponibil sul sît internet: www.arlef.it
Redazion

robotstxt: allowed

filter: keep


text:
EDITORIÂL – Se fevelâ di indipendence al vûl dî dome stâ a cjalâ / VIERTIDURE. Numars utii… e par furlan? / DI BESSÔI – FEMINIS. Femine e leader, un binomi inmò dificil / ATUALITÂT. Teatri par furlan, ma par cui? / IL SIVILOT. Sotans come simpri / CJARGNE. Apollo Prometeo Candoni: figure storiche cjargnele impuartante / CJARGNE VIVE. Agriturismo Al Borg in Aip di Cleulis / IL FRIÛL FÛR DAL FRIÛL. Par une emigrazion no folk / TV FRIÛL E CJANÇONS. Ancje nô o vin la nestre telenovele / IL FERÂL. Il Redentôr di Piçûl / APONTAMENTS. La dimension ironiche di Pre Toni Beline intal lunari 2013 a lui dedicât / MEDITANTLIS TAL SO CÛR. Un regâl misteriôs / GRIGNEI DI STORIE. Da la vendeme de ue a la sacralitât dal vin / FRIÛL EUROPE. Il Nobel pe Pâs ae Union Europeane: un ricognossiment e un incoragjament / INTERNAZIONÂL. Simpri plui aiar di indipendence / LADINIE. Striis, fadis, orcui / SLOVENIE. Il magjic mont dal teatri / AUSTRIE. I austriacs braurôs di vê un gnûf eroi mondiâl / PAGJINE TECNOLOGJICHE. La piçule buteghe dai splendôrs / CONCORS FOTOGRAFIC – REGOLAMENT. Prin Concors internazionâl di fotografie “LA (TÔ) PATRIE DAL FRIÛL… INTUN CLICK” / TAL ETERE. Cjastrons su Onde Furlane / MUSICHE. Cjantautôrs che a cirin “l’acuilon” / MUSICHE. Suns 2012: JoNoKognos a van tes Asturiis cui catalans di Alguer / GURIZE. Notiziari dal Friûl orientâl / CUSINE. Mignestre di fasûi, la ricete definitive / LA FABRICHE DAI… LIBRIS – GNOVIS IN VETRINE. Sant Simonut: fruts brâfs ma pôcs / SIMPRI BOGNS. Giorgio Feringo, Grops, il mecanismo e las ripetizions, Comeglians 2009 / DIBATIT LETERARI. Cualchi segnâl positîf / CONTECURTE. Il pipinot / LETARIS. A proposit di Sedean / LETARE. Rispueste al editoriâl di Dree Valcic su La Patrie di Otubar 2012 / MUSEU. Lis tradizions dal Friûl ocidentâl /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Ai prins di Avost e je stade aprovade in Senât la leç de riforme de Rai. Framieç di tantis robis, dentri e je previodude la tutele des minorancis linguistichis midiant la produzions di trasmissions in chês lenghis. Atenzion: no si fevele di cualchi trasmission come che e je za, fate des Rai regjonâls a seconde dai contribûts che a rivin, ma di trasmissions fatis ogni dì par un ciert numars di oris tes lenghis minoritariis.
NUIE LENGHIS AUTOCTONIS
Chestis misuris a cjapin dentri dome lis trasmissions in lenghe francese, todescje e slovene. Dentri ancje la lenghe ladine dal Trentin-Sudtirôl. No son previodudis duncje lis minorancis linguistichis autoctonis dal Stât talian tant che il furlan o il sart, che forsit a varessin plui bisugne di cheste forme di tutele stant che no puedin seguî trasmissions in lenghe se no son produsudis dal Stât talian, a diference di chel che a puedin fâ lis minorancis di lenghe foreste. In cont des minorancis, in sumis, si va indevant cu la vecje impostazion, ven a stâi che a son garantidis lis minorancis che a àn un altri Stât daûr che lis sosten, fale i ladins che in gracie dai Sudtirolês a vegnin garantîts cun trasmissions publichis in lenghe. Une robe tipiche taliane, la tutele a seconde de fortune che tu âs: un stes çoc linguistic dentri dal Stât, garantît intune zone, tibiât intune altre.
SENATÔRS FURLANS, CUI JU AIE SINTÛTS?
Se dal Stât talian o savìn che no si pues spietâsi la tutele dai dirits costituzionâi a mancul che no si vedin i santui juscj, al scaturìs la assence totâl di intervents dai parlamentârs furlans, no dome nancje bogns di presenatâ un emendament che al proponès trasmissions Rai in lenghe furlane, ma nancje bogns di vê jevade la cuistion. No je stade cussì pai sarts: il senatôr Luciano Uras di Sel al à presentât un emendament pal inseriment te leç de lenghe sarde e lu àn poiât i senatôrs sarts Colletti dal M5S e Floris di Forza Italia. L’emendament al è stât boçat de maiorance. Purtrop al è di marcâ che lis declarazions dai parlamentârs sarts a pandin il fat che nol è nissun colegament cun chei furlans – magari ancje pe lôr totâl assence tal dibatit su chest cantin – e soredut che la cuistion e je comune fra lis dôs grandis minorancis autoctonis talianis.
CUMÒ SI VA IN… CJAMARE
Cumò la leç e passe al esam de Cjamare e in câs di modifichis – probabilis – e tornarà in Senât. O sperìn che lis protestis, i articui sui gjornâi e lis propuestis di emendaments a vegnin fatis vie pe discussion, no a robis fatis. E magari metintsi dacuardi cui sarts…. ❚
Dree Venier
RAI par furlan? nancje tai siums. Ni dal Stât, ni dai “nestris” parlamentârs............
Ai prins di Avost e je stade aprovade in Senât la leç de riforme de Rai. Framieç di tantis robis, dentri e je previodude la tutele des minorancis linguistichis midiant la produzions di trasmissions in chês lenghis. Atenzion: no si fevele di cualchi trasmission come che e je za, fate des Rai regjonâls a seconde dai contribûts che a rivin, ma di trasmissions fatis ogni dì par un ciert numars di oris tes lenghis minoritariis.


text:
Si torne a fevelâ dal eletrodot Wurmlach – Samblâc e cheste volte in gracie di une iniziative impuarte cjapade di cinc sindics de Val de Bût: Zui, Çurçuvint, Paluce, Sudri e Tumieç.
Il sindic di Zui, Battista Molinari, al à intiessude la tele convocant i sindics interessâts al passaç dal eletrodot par valutâ insiemi la pussibilitât di presentâ un ricors pal anulament dal decret d.d. 03.07.2014 dal Ministri dal ambient e de tutele dal teritori e dal mâr, che in pratiche al à dât judizi positîf di compatibilitât ambientâl dal progjet “eletrodot Samblâc – Wurmlach”.
Ducj i sindics si son cjatâts dacuardi di fâ cuintri a chestis decisions e pôcs dîs fa a àn firmât il ricors straordenari al President da Republiche prontât dal avocat Francesco Marcolini di Tumieç.
“Mi auguri – al dîs il sindic di Zui – che il ricors al vegni acetât e che il progjet dal eletrodot aeri al vegni metût in bande par simpri.”
Ancje Massimo Mentil, sindic di Paluce, al conferme che “lis aministrazions precedentis di Paluce a son simpri stadis contraris al eletrodot; e sarès une infrastruture che e larès a ruvinâ ce che al è di primarie impuartance tal nestri teritori: l’ambient. E no varessin nissun benefici, e inmò mancul o podaressin pensâ a cualsisedi forme di compensazion.”
“Di bande di Çurçuvint – al dîs il sindic Luca Boschetti – mi tocje ringraciâ il sindic di Zui che al è partît in cheste iniziative. I ringracii chei altris sindics: finalmentri o vin la voie di lâ indevant insiemi, di jessi unîts, e chest al è un pont di partence ancje pe prossime sfide de riforme dai ents locâi.”
Par une volte un grup di sindics al à cjalât un pôc plui in là dal propri ortut e si è dât dongje! E je ancje une dimostrazion che il lavôr puartât indevant in chescj agns dai Comitâts nol è stât fat dibant. I sindics a san che la int cjargnele plui di cualchi volte e je lade in place a bati i pugns cuintri un progjet che nol puarte nuie ni al teritori ni a la sô int, e che al va dome a vantaç di cui che lu à proponût. Al è di sperâ che la rose dai sindics si slargji e che magari une dì ducj i sindics de Cjargne si cjatin insiemi a scombati pe difese dal teritori, no dome pe cuistion eletrodot, ma ancje pe gjestion des aghis, pe gnove Comunitât e par dut chel che al rivuarde la difese de presince de int in mont. ❚
Marta Vezzi
Eletrodot Wurmlach-Samblâc. Ricors straordenari al President da Republiche Firmât di cinc sindics cjargnei............
Si torne a fevelâ dal eletrodot Wurmlach – Samblâc e cheste volte in gracie di une iniziative impuarte cjapade di cinc sindics de Val de Bût: Zui, Çurçuvint, Paluce, Sudri e Tumieç.


text:
“Al è biel fevelâ di autonomie, ma cumò vonde: tocje fâle cressi e la uniche maniere no je spietâ concessions che a vegnin di Rome o di Triest, ma spandi ledan parcè che la vision autonomiste e identitarie e cressi dal bas, dai Comuns e des associazions”. Peraule di Massimo Moretuzzo, sindic di Merêt, che sierade la schirie di incuintris dal “Laboratori di autonomie” al mostre dute la sodisfazion par un percors che “al à clamât dongje tantis realtâts che si son cjatadis spontaniementri, di bessôi, cence nissun che al vuidàs un procès che al è stât dal dut naturâl e in nissune maniere eterodiret”: chest al à permetût di organizâ cinc seradis dutis vivarosis che a àn mostrât che la autonomie e je vive, almancul a scoltâ lis tantis vôs diferentis, di drete, di çampe o cence partît, che a àn partecipât ai dibatits.
“Il biel dal Laboratori al è stât propit chest dâsi adun di furlans che magari la pensin ducj in maniere difarente ma si ricognossin tal jessi furlans e te dibisugne di une gnove concezion di autoguvier che e partissi dal bàs, di une cussience gnove dal fâ valê lis esperiencis che a cressin sul teritori. Chest mût di pensâ – al continue Moretuzzo – al sta cressint simpri di plui soredut jenfri dai aministratôrs, parcè che vuê si cjatin ducj a jessi di bessoi di front de lôr int. Ni Rome ni Triest a dan rispuestis convincentis e no je tante voie ni possibilitât plui di stâ a spietâ: tocje movisi come che o vìn fat noaltris. O vìn podût meti in rêt Comuns e personis, sburtâts come che o jerin di une riforme dai ents locâi fate masse a la svelte e cence consultazion. O vìn cirût di dî la nestre e ae fin o sìn rivâts a otignî un bon risultât cu la aprovazion de norme pe costituzion de Assemblee des Comunitâts Furlanis che e à cjatât il bon acet di 27 conseîrs regjonâi. “Si è creade une biele alchimie – al dîs – par resonâ di chescj temis e ancje de propueste dai subambits par no scancelâ dal dut lis identitâts dai paîs”.
La vision autonomiste no je duncje une ereditât dal passât, ma une clâf di leture pal avignî: ancje dai grancj problemis come lis infrastruturis e il lavôr. E pai cambiaments che a laran incuintri la nestre societât e la nestre economie. “Mi plasarès che cheste esperience e continuàs – al conte il sindic – e forsit propit la Assemblee des Comunitâts Furlanis e podarès jessi la suaze ideâl par tignî dongje lis discussions di caratar culturâl, linguistic, ma ancje politic che o vin podût condusi in chest periodi”. Di fat la voie di autonomie e cres: “la dimostrazion e je che noialtris sindics – al fâs clâr Moretuzzo, che al à coordenât cul coleghe di Cjarlins Diego Navarria i prins citadins di Flaiban, Flumisel, Listize, Muçane, Prissinins, Rivis Darcjan, Sedean, Tor di Zuin, Tramonts di Sot e Vît – o sin partîts in 12 e o sin rivâts in 15, parcè che si son dâts dongje ancje chei di Bertiûl, Dolegne e Maran”.
La rêt cuindi si sta slargjant e nus permet di viodi cun voi diferents tancj schemis che nus somein imutabii: “par esempli – al spieghe Moretuzzo – si pues ancje fevelâ di formis alternativis di economie di prossimitât che inte globalizazion di vuê a somein impossibilis. La economie locâl e domande però creativitât, nissun no nus insegnarà cemût lâ viers de gjestion dai nestris bens e des nestris risorsis. ❚
Walter Tomada
LABORATORI DI AUTONOMIE. 5. MERÊT, Politiche e Europe; conclusions............
“Al è biel fevelâ di autonomie, ma cumò vonde: tocje fâle cressi e la uniche maniere no je spietâ concessions che a vegnin di Rome o di Triest, ma spandi ledan parcè che la vision autonomiste e identitarie e cressi dal bas, dai Comuns e des associazions”. Peraule di Massimo Moretuzzo, sindic di Merêt, che sierade la schirie di incuintris dal “Laboratori di autonomie” al mostre dute la sodisfazion par un percors che “al à clamât dongje tantis realtâts che si son cjatadis spontaniementri, di bessôi, cence nissun che al vuidàs un procès che al è stât dal dut naturâl e in nissune maniere eterodiret”: chest al à permetût di organizâ cinc seradis dutis vivarosis che a àn mostrât che la autonomie e je vive, almancul a scoltâ lis tantis vôs diferentis, di drete, di çampe o cence partît, che a àn partecipât ai dibatits.


text:
“Chest Friûl fruçât in 17 emirâts pustiçs al è un tornâ ai frazionaments medievâi e semi feudâi”. Domenico Zannier, poete, predi, inteletuâl, un che al cognòs ben la storie dal Friûl (al à vût cetancj ricognossiments pe sô ativitât leterarie e tra chescj ancje la candidature al Premi Nobel pe leterature) intune letare mandade al President de Provincie di Udin al pant il so pinsîr sul riordin dai ents locâi burît fûr de Zonte regjonâl e lis consecuencis di chel dissen par Udin e pal Friûl.
Friûl: si torne ae Ete di Mieç
A jerin siet secui che nol sucedeve. Dal Stât Patriarcjâl, passant pal domini venezian, napoleonic, austriac e talian, Udin e jere simpri stade la capitâl aministrative dal Friûl. Il passaç di Gurize ai Asburgo al veve causât une prime division regjonâl e statuâl, no sanade dome par pôc subit daspò de Grande Vuere. La Provincie dal Friûl integrâl e durà pôc e Gurize e tornà cjâf lûc di Provincie. Tal Secont Dopovuere si è costituide la Provincie di Pordenon, avantazade di Triest, deventade intant capitâl de Regjon composite Friûl – Vignesie Julie.
L’ultin tentatîf di slambrâ il Friûl al è stât il progjet de cuinte provincie di Tumieç. Triest e à simpri vude la manie di cerclâ, a tuart o a reson. La no juste mutilazion dal teritori ator dal Cjars e podarès jessi une scuse che vuê no ten sù. Cumò a vegnin azeradis dutis lis provinciis de Regjon a vantaç dal unic centri no furlan. Udin e rapresentave il Friûl te realtât storiche, culturâl e aministrative, ancje se plui debil par cause di cjampanilisims e divisions inutilis. La sô cancelazion e je un at di injustizie viers de realtât de Patrie dal Friûl e un at di dispreseament viers de nestre identitât e de nestre Storie. Ma si puedial domandâ rispiet a cualchidun che nol sa nuie dal Friûl? Di un pôc di timp in ca i Furlans a votin par esits imberdeâts. Dulà sono lâts i radicalfurlaniscj? I leniniscj de lenghe? E il clericât etnic e i inteletuâi di ogni specie e grât? Ducj cjapâts in cuintri pît o cjavai di Troie. Al è inutil lamentâsi di realtâts teritoriâls e linguistichis slambradis, cuant che si lavore al slambrament dal Friûl par entitâts furlanis e fintremai no talianis. Chest Friûl fruçât in 17 emirâts pustiçs al è un tornâ ai frazionaments medievâi e semi feudâi. Un comun par sô nature nol à mai la vision globâl dal teritori di un ent sorecomunâl che al fâs di eculibri tes diviersis esigjencis. Mi domandi parcè che si sono abolîts i mandaments che a ilustravin lis citâts provinciâls mediis. Simpri par sparagnâ? E par bêçs preturis e tribunâi? E par bêçs lis provinciis? Al pues jessi. Ma finìnle di dî stupidagjinis.
Si fasaressin ancje riformis falsis e fantasiosis par stâ sù sot dal aspiet politic e in chest câs favorî une uniche citât, no furlane, che a chê o vin di stâ sot e servî. Sperìn cuintri ogni sperance pal ben dal Friûl. Il President de Provincie di Udin che e je daûr a murî, Pietro Fontanini al à fat celebrâ l’An dai Patriarcjis cun manifestazions e publicazions di atualitât straordenarie. No mi interessin lis critichis ae sô iniziative ancje di bande di cui che al sta diluint il Friûl. I Patriarcjis a rapresentin, insiemi al Ducât Langobart, un moment fuart e che no si pues ripeti de nestre identitât storiche e umane.
La abolizion des Provinciis e anule la presince des realtâts civîls e dal Stât. No saran plui prefets, presidents, cuestôrs. I presidents des “Unions” a saran dome dai sempliçs “primi inter pares”.
Lis citâts cjâf lûc di Provincie no podaran fondâ identitât civîl, ridusudis a cimelis storics. A restin lis Diocesis cui Vescui. Nol risulte che l’Arcidiocesi di Udin e chê di Gurize e Concuardie-Pordenon a vignedin canceladis e i Furlans a podaran viodi tes lôr sedis episcopâls e ta chel teritori une agregazion morâl e culturâl plui largje. E i nestris Vescui a son ancje i erêts dal gloriôs Patriarcjât di Aquilee, di Aquilee e no di Triest, cun buine pâs di ciertis riformis. Se il Stât (o il Friûl) si disfe, supplet Ecclesia. ❚
✒ Domenico Zannier – Cjasesole di Maian, ai 13 di Fevrâr dal 2015
La letare: si torne ae Ete di Mieç............
“Chest Friûl fruçât in 17 emirâts pustiçs al è un tornâ ai frazionaments medievâi e semi feudâi”. Domenico Zannier, poete, predi, inteletuâl, un che al cognòs ben la storie dal Friûl (al à vût cetancj ricognossiments pe sô ativitât leterarie e tra chescj ancje la candidature al Premi Nobel pe leterature) intune letare mandade al President de Provincie di Udin al pant il so pinsîr sul riordin dai ents locâi burît fûr de Zonte regjonâl e lis consecuencis di chel dissen par Udin e pal Friûl.


text:
✽✽ L’an si siere intal non de violence e dal orôr. Ce che al è stât fat a Parîs al compuarte consecuencis inimagjinabilis in dute Europe e duncje i tocje ancje al nestri Friûl tignînt cont. Nus rivuarde di dongje pal probleme dai flus migratoris, ma ancje pe disposizion che il guvier al tignarà viers des rivendicazions des minorancis. Che al sedi ben clâr che la concezion dal mont jihadist e je la negazion di ogni nestri principi di libertât e di democrazie.
✽✽ A son messazîrs di muart e di barbarie. Distruzi cheste bestie al è un dovê. Cemût fâlu al risulte plui dificil. O crôt di interpretâ il pinsîr comun a tancj furlans: cuintri l’Isis e je inschiriade une coalizion di stâts che in ducj chescj mês no à otignût di un pont di viste militâr risultâts preseabii. Dome i combatents curdis, cjale câs une minorance nazionâl, a àn resistût dal imprin e dopo riconcuistât, man a man, lis lôr citât e lis lôr vilis.
✽✽ E cui dispatriâts cemût le metìno? Ju calcolìno ducj teroriscj potenziâi, se no vuê, i lôr fîs doman? E se invezit ju acetìn, ce gjenar di ospitalitât civîl sino in stât di ufrî?
✽✽ O forsit volìno che ancje lis nestris perifariis si trasformin in tantis “banlieue” fûr control e incubadoris di gnûfs “martars” in non di Allah? Al sucêt za in altris regjons, ma ancje dai nestris cjâf lûcs a rivin segnâi di degrât pericolôs.
✽✽ O vin però intes nestris mans un strument preziôs par frontâ chescj moments: la nestre storie. Chê che nus conte cemût che, intai secui, o sin rivâts a integrâ inte nestre civiltât ducj i invasôrs. O rivarìn ancje cheste volte, pûr che chest nestri mût di interpretâ la vite al vedi la pussibilitât di esercitâ la sô influence.
✽✽ Si clamin valôrs, a son il nestri dna. A deventin propositîfs, praticabii e vincidôrs se metûts in stât di produsi ideis, progjets, organizazion civîl e sociâl.
✽✽ Cheste costruzion si clame autonomie, e il terorisim islamic no dome a ‘ndi è nemì par principi, ma e deventarà ocasion di altre pericolositât cuant che, in non de lote cuintri di chel, si domandaran plui struments di control.
✽✽ La campagne che e invide a rinunziâ a spazis di libertât personâl par consintî plui sigurece e je za scomençade. Chê publiche no intardarà.
✽✽ Cui olsaraial domandâ un referendum par riformâ la Regjon, cui laraial in place par difindint la autonomie? Cui cjaparaial la peraule cuintri un guvier centralist che al ofint la democrazie parlamentâr?
✽✽ Par cui che si ustinarà in chestis bataiis, la acuse di “tradiment”, di “complicitât”, di jessi nemîs di un stât impegnât cuintri il pericul numar un, e je za scrite.
✽✽ O larìn distès indenant: o sin feminis e oms libars.
O fin furlans. ❚
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Ancje se cun cualchi division a nivel di dialetiche politiche interne, ae fin di Jugn la Slovenie e à fat fieste pai siei trente agns tant che Stât indipendent. Ai 25 di Jugn dal 1991, di fat, il Parlament di Lubiane al proclamà la indipendence de Slovenie de Jugoslavie, su la fonde dai risultâts dal referendum di sîs mês prime. In chê volte, al veve votât pe indipendence l’88,5% di chei che a vevin il dirit di vôt e il 94,8 % di chei che a jerin lâts a votâ.
L’esercit de Jugoslavie al atacà la Slovenie bielzà la dì dopo. I cjars armâts a ocuparin i passaçs di confin; i avions militârs a svolarin parsore di dut il Stât. A forin ancje combatiments e vitimis.
◆ Ai 26 di Jugn il gnûf president de Republiche di Slovenie, Milan Kučan, ae cerimonie denant dal Parlament di Lubiane al disé: “Vuê nus son permetûts i siums, doman e je une gnove dì”.
◆ Pôcs a crodevin che la Slovenie, di tant piçule che e jere, je varès fate. Ma la difese teritoriâl e difindè cun inteligjence il gnûf Stât. In dîs dîs il nemì al tornà tes casermis e al bandonà la gnove Republiche.
◆ Fintremai chel moment, cuasi dute la politiche mondiâl e jere stade de bande de Jugoslavie, a nivel uficiâl ancje chê taliane. In Italie grant sosten ae Slovenie al rivà, invezit, a nivel locâl, soredut de bande dal Friûl-Vignesie Julie e dal Venit. I presidents di chê volte des dôs Regjons, Adriano Biasutti e Gianfranco Cremonese, a rivarin fintremai a lâ a Lubiane vie pe vuere. Tal cambiament des posizions dal guvier talian in merit ae indipendence de Slovenie e ve cetante influence ancje la azion dal ministri Carlo Bernini.
◆ Clâr che solidarietât ae Slovenie e rivà de bande des zonis dal Friûl-Vignesie Julie li che e je la minorance linguistiche slovene – de Valcjanâl, passant par Resie, la Sclavanie e fintremai aes zonis di Gurize e Triest -. Cetancj conseis comunâls a aprovarin risoluzions cuintri dal atac militâr ae Slovenie e par sostignî la indipendence. Dispès ancje la glesie locâl si impegnà par sostignî i vicins.
◆ “Cussì o vin inverât i siums, che par secui a àn sumiât i nestris vons” al à dit Lojze Peterle, il President dal consei dai ministris tal guvier, che al è rivât ae indipendence de Slovenie. ❚
SLOVENIE. Il contribût furlan e talian ae indipendence de SlovenieLuciano Lister
Ancje se cun cualchi division a nivel di dialetiche politiche interne, ae fin di Jugn la Slovenie e à fat fieste pai siei trente agns tant che Stât indipendent. Ai 25 di Jugn dal 1991, di fat, il Parlament di Lubiane al proclamà la indipendence de Slovenie de Jugoslavie, su la fonde dai risultâts dal referendum di sîs mês prime. In chê volte, al veve votât pe indipendence l’88,5% di chei che a vevin il dirit di vôt e il 94,8 % di chei che a jerin lâts a votâ.


text:
La anime vibrante di Gustavo Zanin
no si dispiert
Codroipin doc, mestri organâr che come lui a ’nd è pôcs, se no nissun, unic. Un riferiment assolût tal cjamp de organologjie, a nivel mondiâl, fi di gjenerazions di costrutôrs di orghins, di une grande famee che e à tacât tal 1827, cun Valentino, la grande dite costrutore di Codroip glorie dal Friûl tal mont. Artesan, Cavalîr, Grant uficiâl dal ordin al merit de Republiche taliane, dotôr laurea honoris causa in Storie de art e Conservazion dai bens storics artistics. Al è Gustavo Zanin, che al à lassât la realtât terene ai 19 di Avrîl di chest an, a 91 agns, lui classe 1930. Simpri zovin, lavoradôr passionât, amì sensibil, simpatic, estrôs, galant, filosof, cul cûr grant e cu lis mans di demiurc. Dut votât ae musiche, ancje pianist passionât di jazz (e cui lu varessial mai dit), e – non plus ultra – inte art artesanâl de costruzion di struments musicâi liturgjics, catedrâls sunantis di bielece estetiche incredibile e cun sunôrs di cualitâts inimitabilis. A son cirche 400 i orghins che al à fat, fintremai durmintjur dentri, inte brame di finîju, e che a son sparniçâts in dut il Friûl, in Italie, in Europe e ancje in chei altris continents – come par esempli in Ecuador, te Americhe Meridionâl, o in Gjapon – conservâts in catedrâls, glesiis grandis e piçulis, auditoriums, concert halls, conservatoris, sedis privadis, dapardut.
◆ E je lungje la liste, e no vâl chi la pene sta a spiegâ trop che al è stât nomenât lui e dute la sô famee in libris e studis sientifics, no dome di storie locâl, ma internazionâl: une famee che di siet gjenerazions si inzegne inte costruzion di orghins. E cetant che al à fat par dute la comunitât furlane. Di zovin al è stât conseîr comunâl par un biel toc di timp, conseîr ae Cjamare di Cumierç di Udin, president di un consorzi regjonâl pal artesanât artistic, soci fondadôr e president de Pro Loco Vile Manin di Passarian e di cetancj altris ents di tutele e promozion sociâl e culturâl. Pluripremiât e ricognossût in variis circostancis. Tal 1995 al à ricevût la onoreficience di Grant Uficiâl de Republiche, il Paul Harris Fellow dal Rotary International, tal 2003 il titul di Prin mestri artesan de Regjon Friûl-Vignesie Julie, president onorari di Vile Manin, al à vût ancje il bon acet dal president Sergio Mattarella e no si pues no ricuardâ la amicizie cun Rudolf Nureyev, grant personaç de danze mondiâl, che al voleve puartâsi in cjase in Russie un so orghin. Realtâts, veretâts che a somein leiendis, parcè che Gustavo al è stât e al reste une figure lezendarie, un mît, un esempli pardabon esistût come che al dimostre dut ce che al à fat, imparât e insegnât. O ricuardi, tra lis tantis tabaiadis, cualchidune des sôs massimis, mots, precets che a son la misure dal so gjeni e dal so inzen di om, un esempli di no dismenteâ mai: «La robe plui dificil al è fâ lis robis facilis», «plui che o lin tal passât, plui o sin tal futûr». La tô esperience Gustavo, nus segne la vie juste di percori. No tu vignarâs mai dismenteât. ❚
PIRULIS DI MUSICHE. I sunôrs dal Friûl tal montAlessio Screm
La anime vibrante di Gustavo Zanin


text:
Il Prin di Mai, fieste tradizionâl dal lavôr, intal 2004 in Slovenie, ma ancje inte nestre fasse confinarie, al à acuisît un gnûf significât. In chê dì, di fat, la Union Europeane e à scomençât il propri slargjament bande l’Est e tra i gnûfs paîs membris – prime tra lis republichis de ex Jugoslavie – e jere la Slovenie. Cu la jentrade inte Union europeane (dopo une lungje tratative tacade intal 1998, intardade soredut des cundizions ponudis de Italie) la Slovenie e je rivade a chel che al è stât un dai siei obietîfs fondamentâi strategjics fin de proclamazion de indipendence.
Lis spietis par un futûr miôr a jerin duncje enormis, cemût che al dimostre il risultât dal referendum dal 2003, là che la jentrade inte UE e à vût une poie cuasi plebissitarie (plui o mancul il 90% di assintiments). Dîs agns dopo invezit, complice la crisi economiche, ancje in Slovenie i eurosetics a son in cressi e a fevelin di sperancis delududis e di ocasions disfrutadis mâl. Cun dut achel, daûr dai dâts publicâts il Març passât de Eurostat sul grât di sodisfazion pe cualitât de vite dai citadins dai paîs membris de UE, i slovens si son dits in medie sodisfats (vôt medi 7, suntune scjale di 1 a 10). Tra i ponts di fuarce de UE, i slovens a àn listât soredut la sô potence economiche, industriâl e comerciâl, i bogns rapuarts fra i paîs membris e il standard di vite dai citadins. Tra lis sfidis pal futûr de Union Europeane i intervistâts a àn segnât la disocupazion, la disavualance sociâl e une cressite economiche insuficiente.
Ma cierts parametris economics relatîfs ae Slovenie a son cambiâts cetant intai ultins dîs agns (font Eurostat). Lis importazions a son cuasi dopleadis. Il debit public al è lât sù dal 27,3% al 71,7%, il tas di disocupazion dal 6,3% al 10,1%. Il podê di acuist, esprimût in Pil pro capite in rapuart ae medie UE, al jere al 87%, intant che cumò al è stabil al 84%. Al va sotlineât cemût che i dâts a sedin lâts in piês però dome dopo il sclop de crisi economiche che e à assaltât i Paîs ocidentâi. Intal 2008 di fat, il tas di disocupazion al jere dal 4,4%, intant che il debit public al jere lât jù fin al 22,1% dal Pil. Tindince similâr ancje par ce che al tocje il prodot interni sporc, cressût intai prins cuatri agns dal 20% e calât dal 2008 incà dal 10%. L’aument efetîf dal Pil intai dîs agns de jentrade inte Ue al è risultât duncje dal 10%.
Su la fonde dai dâts dal Umar (Ufici pes ricercjis e analisis macroeconomichis), de jentrade inte Union Europeane a son cressudis ancje lis paiis mediis al sporc cjapadis di lavoradôrs slovens. Intal 2005, il compens mensîl medi sporc al jere di 1.157 euros, intant che l’an passât al jere di 1.523 euros. Il valôr massim al è stât intal 2012 (1.526), ma dal 2011, cuant che la medie anuâl e à passât pe prime volte i 1.500 euros, il valôr si manten scuasi stabil. Il vuadagn net anuâl, secont fonts Eurostat, al è lât sù invezit dai 7.236 euros dal 2004 ai 10.222 euros dal 2013.
Nol è coret duncje individuâ te jentrade inte Ue la cause dai problemis economics de Slovenie. Ancje se cumò, insiemi cun Grecie e Cipri, e je tra i paîs de UE cu la cressite economiche plui basse. La Slovenie si jere fate cjatâ pronte plui di chei altris paîs a est di chê che e je stade la coltrine di fier ae jentrade inte famee europeane. Ma in chescj dîs agns no à savût risolvi i propris problemis economics struturâi. Cussì, ai prins agns li che, in graciis di une circostance favorevule, al è stât un vêr bum economic – che, par altri, al à contribuît a cressi lis spietis dai citadins-, al è vignût daûr un lunc periodi di crisi che al à puartât il Paîs al pericul di default. ❚
SLOVENIE. 10 agns in EU e l’euroseticisim al rive ancje a Lubiane............
Il Prin di Mai, fieste tradizionâl dal lavôr, intal 2004 in Slovenie, ma ancje inte nestre fasse confinarie, al à acuisît un gnûf significât. In chê dì, di fat, la Union Europeane e à scomençât il propri slargjament bande l’Est e tra i gnûfs paîs membris – prime tra lis republichis de ex Jugoslavie – e jere la Slovenie. Cu la jentrade inte Union europeane (dopo une lungje tratative tacade intal 1998, intardade soredut des cundizions ponudis de Italie) la Slovenie e je rivade a chel che al è stât un dai siei obietîfs fondamentâi strategjics fin de proclamazion de indipendence.


text:
Dut al veve scomençât a la etât di un an. Al jere sentât intun cjadin di âghe cjâlde poiade su la taule de cusine. In chê volte, il bagn a si faseve cussí parcé che la cusine e jere la uniche stanzie riscjaldade. In chê sere, la lûs a si jere distudade come che al rivave di spes e il canai al continuave a zujâ cu la aghe. Dut tun colp, tal scûr, la aghe e veve cjapât un riflès zâl e ros e lui si domandave cemût cjapâ chel riflès che i scjampave jenfri i dêts cuant che, cualchidun, cuntune vôs da fâ pôre e un cjâf da fâ piês, da sot e da parsôre al si jere mitût a zirâi ator ator.
Terorizât, al veve scomençât a sberghelâ . La mari, e veve impiât subite la lûs par viodilu svualâ par tiere cun dut il cjadin di aghe e ducj, in te famee, a vevin ridût come mats pe pôre che e veve vût la mâri, dismenteantsi la pôre che al veve vût il frut.
Cuant che, plui tart, i vevin contât che chel mostri a nol jere âltri che une cavoce disvuedade e taiade cul curtis e cuntune cjandele impiade dentri, lui al veve zurât di svindicâsi. Ma, in te famee dai spachets, cemût spaventâ cualchidun?
Cussì se cjapave cui vicins e nol si fermave ni a Pasche ni da Nadâl, ni cul puestin, ni cul plevan.
La int e zirave ben ae largje par no fâsi cjapâ, ma:
– No vevial fat clamâ i pompîrs crodint che al ves il fûc in cjase?
– No vevial fat clamâ i carabinîrs parcé che une dí al veve inclaudât un cjan sul tronc dal cjariesâr?
– No vevial fat clamâ il plevan par un vueli sant?
– No vevial fat scjampâ le murose?
Naturalmentri, il fum al jere dome un vapôr chimic, ma i vicins a vevin vût pôre.
Il cjan al jere dome une pinache imbutide, ma le vicine a veve vût pôre.
Il moribont al jere dome so nono, che cuant che si jere sveât, viodint il plevan inzenoglât cul messâl, al jere scuasit muart dal ridi.
Cheste volte peró e jere fieste grande: la Gnot dai Muarts. Al scugnive fâ di plui.
Ma il pipinot picjât sot dal balcon nol veve fat pôre a di nissun.
Dome cuatri dîs dopo, cuant che la murose e jere lade a dîsi di finîle e di tirâ vie chê porcarie, e veve viodût che il pipinot, al jere lui.■
di Jaio Furlanâr
CONTECURTE. Il pipinot............
Dut al veve scomençât a la etât di un an. Al jere sentât intun cjadin di âghe cjâlde poiade su la taule de cusine. In chê volte, il bagn a si faseve cussí parcé che la cusine e jere la uniche stanzie riscjaldade. In chê sere, la lûs a si jere distudade come che al rivave di spes e il canai al continuave a zujâ cu la aghe. Dut tun colp, tal scûr, la aghe e veve cjapât un riflès zâl e ros e lui si domandave cemût cjapâ chel riflès che i scjampave jenfri i dêts cuant che, cualchidun, cuntune vôs da fâ pôre e un cjâf da fâ piês, da sot e da parsôre al si jere mitût a zirâi ator ator.


text:
NEEMIE AL TORNE E SI DÀ DA FÂ
Neemie a Suse. Gnovis di Gjerusalem e preiere di Neemie
1 1 Peraulis di Neemie, fi di Akalie. Tal mês di Casleu dal an vincjesim, biel ch’o jeri te fuartece di Suse, 2 Canani, un dai miei fradis, e altris di lôr a rivarin di Gjude. Ju interpelai a rivuart dai gjudeus ch’a jerin tornâts dongje dopo di vêle puartade fûr de presonie, e a rivuart di Gjerusalem. 3 Mi diserin: “Chei che le àn puartade fûr de presonie a son ventilà, te tiere, cjamâts di miserie e di aviliment; lis muris di Gjerusalem a son plenis di slambris e lis sôs puartis lis à consumadis il fûc”. 4 Sintint chestis peraulis, mi sentai e o tacai a vaî; o fasei corot par une vore di zornadis, zunant e preant denant dal Diu dal cîl. 5 O disei: “Il Signôr, Diu dal cîl, Diu grant e trement, che tu mantegnis il pat e il boncûr cun chei che ti vuelin ben e ch’a van daûr dai tiei comants, 6 ten lis tôs orelis viertis e i tiei vôi spalancâts par scoltâ la preiere dal to servidôr. Jo o stoi preant denant di te dì e gnot pai fîs di Israel, tiei fameis, confessant i pecjâts che nô fîs di Israel o vin fat cuintri di te. Ancje jo e ancje la cjase di gno pari o vin pecjât. 7 Si sin compuartâts mâl cun te e no vin rispietât i comants, lis leçs e i ordins che tu i âs dât a Mosè to servidôr. 8 Visiti de peraule che tu i âs dât in consegne a Mosè to servidôr: Se no sarês di peraule, jo us sparniçarai framieç dai forescj; 9 ma s’o tornarês di me e s’o larês daûr dai miei comants e ju metarês in vore, se ancje la vuestre int e fos sparniçade tai confins dal cîl, jo ju tirarai dongje di li e ju tornarai a menâ tal lûc ch’o ài sielzût par fâ stâ il gno non. 10 Poben, chescj a son i tiei servidôrs e il to popul; tu ju âs salvâts cun grande potence e cun man fuarte. 11 Signôr, ten lis tôs orelis atentis a la preiere dal to famei e a la preiere dai tiei servidôrs, ch’a bramin dome di rispietâ il to non; dài furtune cumò al to famei, ch’al cjati un bon acet denant di chest om”.
In chê volte jo o jeri copîr dal re.


text:
ORDINS DAL SIGNÔR TAL SINAI
Il cens
1 1 Il Signôr i fevelà a Mosè, tal desert dal Sinai, te tende de cunvigne, la prime dì dal secont mês, il secont an che a jerin saltâts fûr dal Egjit, e i disè: 2 “Fasêt il cens di dute la comunitât dai fîs di Israel, seont lis lôr gjernaziis, seont lis fameis dai lôr vons, contant i nons di ducj i mascjos, cjâf par cjâf, 3 dai vincj agns in sù, ducj chei che a son in stât di lâ in vuere; il cens lu fasarês tu e Aron, schirie par schirie. 4 Si fasarês dâ une man di un om par ogni tribù, un om che al sedi a cjâf de famee dai siei vons.
5 Chescj a son i nons di chei che us daran une man. Di Ruben: Elisur, fi di Sedeur; 6 di Simeon: Selumiel, fi di Surisadai; 7 di Gjude: Nacason, fi di Aminadab; 8 di Issacar: Netaneel, fi di Suar, 9 di Zabulon: Eliab fi di Chelon; 10 dai fîs di Josef, par Efraim: Elisame, fi di Amiud; par Manasse: Gamliel, fi di Pedasur; 11 di Beniamin: Abidan, fi di Ghideoni; 12 di Dan: Achiezer, fi di Amisadai; 13 di Aser: Paghiel, fi di Ocran; 14 di Gad: Eliasaf, fi di Deuel; 15 di Neftali: Achire, fi di Enan”. 16 Chescj a forin i sielzûts de comunitât; a jerin i sorestants des tribûs dai lôr vons, i caporions dai miârs di Israel. 17 Mosè e Aron a cjolerin chescj oms sielzûts non par non 18 e a clamarin dute la comunitât, la prime dì dal secont mês; a forin segnâts daûr de lôr gjernazie, daûr de lôr famee, contant il numar des personis dai vincj agns in sù, un par un. 19 Come che il Signôr i veve ordenât, Mosè al fasè il cens tal desert dal Sinai.
20 Fîs di Ruben, prin fi di Israel, lôr dissendents seont lis lôr gjernaziis, seont lis fameis dai lôr vons, contant i nons di ducj i mascjos, un par un, dai vincj agns in sù, ducj chei che a podevin lâ in vuere: 21 de tribù di Ruben a forin segnâts corantesis mil e cinccent.
22 Fîs di Simeon, lôr dissendents seont lis lôr gjernaziis, seont lis fameis dai lôr vons, contant i nons di ducj i mascjos, un par un, dai vincj agns in sù, ducj chei che a podevin lâ in vuere: 23 de tribù di Simeon a forin segnâts cincuantenuf mil e tresinte.
24 Fîs di Gad, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 25 de tribù di Gad a forin segnâts corantecinc mil siscent e cincuante.
26 Fîs di Gjude, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 27 de tribù di Gjude a forin segnâts settantecuatri mil e siscent.
28 Fîs di Issacar, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 29 de tribù di Issacar a forin segnâts cincuantecuatri mil e cuatricent.
30 Fîs di Zabulon, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 31 de tribù di Zabulon a forin segnâts cincuantesiet mil e cuatricent.
32 Fîs di Josef: fîs di Efraim, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 33 de tribù di Efraim a forin segnâts corante mil e cinccent.
34 Fîs di Manasse, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 35 de tribù di Manasse a forin segnâts trentecinc mil e dusinte.
36 Fîs di Beniamin, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 37 de tribù di Beniamin a forin segnâts trentecinc mil e cuatricent.
38 Fîs di Dan, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 39 de tribù di Dan a forin segnâts sessantedoi mil e sietcent.
40 Fîs di Aser, lôr dissendents, seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 41 de tribù di Aser a forin segnâts coranteun mil e cinccent.
42 Fîs di Neftali, lôr dissendents seont lis lôr gjernaziis, seont lis fameis dai lôr vons, contant i nons di chei dai vincj agns in sù, ducj chei che a podevin lâ in vuere: 43 de tribù di Neftali a forin segnâts cincuantetre mil e cuatricent.
44 Mosè e Aron a faserin il cens di ducj, insieme cui dodis oms sorestants di Israel: and jere un par ognune des fameis dai lôr vons. 45 Ducj i fîs di Israel che a forin metûts jù tal cens, seont lis fameis dai lôr vons, dai vincj agns in sù, vadì ducj i oms che in Israel a podevin lâ in vuere, 46 ducj chei che a forin segnâts a risultarin siscent e tre mil cinccent e cincuante. 47 Però i levits, seont la tribù dai lôr vons, no forin segnâts insieme cun chei altris.
48 Il Signôr i fevelà a Mosè e i disè: 49 “No tu âs di fâ il cens de tribù di Levi e no tu âs di ingrumâju insieme cui fîs di Israel; 50 ma daur ai levits l’incarighe di proviodi al servizi dal santuari de testemoneance, di dut il so furniment e di dut ce che al è ventiator. Lôr a puartaran il santuari e dut il so furniment; a funzionaran e a staran compats torator dal santuari. 51 Cuant che il santuari al varà di inviâsi, i levits lu smontaran; cuant che il santuari al varà di campâsi in cualchi lûc, i levits a tornaran a metilu adun; chel che si svicinarà cence jessi adet, al sarà copât. 52 I fîs di Israel a plantaran lis tendis ognidun tal so campament, ognidun dongje dal so stendart, schirie par schirie. 53 Ma i levits a plantaran lis lôr tendis torator dal santuari de testemoneance; cussì no si inviarà cuintri de comunitât dai fîs di Israel la mê ire. I levits a tignaran cont dal santuari”. 54 I fîs di Israel a faserin in dut come che il Signôr i veve ordenât a Mosè. A faserin propit cussì.


text:
Il colòs tecnologjic Infineon, che si è distacât de Siemens intal 1999, al à metût 1,6 miliarts di euros intal so stabiliment di Vilac. Il grup, che al à 27.000 brevets e un faturât di 7,6 miliarts di euros in dut il mont, al implee 7.200 lavoradôrs intal setôr de ricercje e dal disvilup. Il faturât in Austrie al è di trê miliarts di euros, che il 17% al ven metût inte ricercje. Cuant che si decidè dulà logâlu, la citadine su la Drau e je stade preferide sui centris tecnologjics gjermanics e asiatics, ma no sore nuie. Cun di fat, Vilac al à scugnût fâ i conts cun cheste presince, là che i stes managers de Infineon a àn fat capî che, par restâ trative, la citât e scugnive meti man inte sachete. Dut chest par inzornâ lis infrastruturis urbanis, soredut pal traspuart, midiant di un potenziament di chel public e di une schirie di pistis ciclabilis, par ridusi i timps dai percors e i garbuis dal trafic.
Cun chest no si pense dut câs dome ae strade che e puarte ae fabriche: la citât e à za metût pôc timp fa 4,5 milions di euros par fâle a trê corsiis, che la tierce si dopraressile par rivâ in altris aziendis che a vignaressin tiradis sù midiant dal riclam de Infineon. Intune cun altris cinc aziendis, si sta burint fûr il progjet par une schirie di furnidôrs logâts intal dulintor, che al costarès 5-6 milions di euros. Di chest implant a podaressin zovâsi ancje aziendis di concorence. Cun di fat, a pensin i aministradôrs dal grup, al vâl chel che al va a bon pro de Infineon, e lassâ fûr altris buinis aziendis al larès cuintri, cul timp, ai interès de aziende.
Par ce che al tocje la realizazion de rêt ciclabile, la citât e metarès, dentri de fin di chest an, 1,2 milions di euros par gnovis pistis e 800 puescj sigûrs par meti lis bicicletis.
I bêçs pai invistiments a vegnin di un fonts che une part (17 milions) e ven de vendite intai agns ‘90 des azions de Kelag (l’ent che al da fûr la energjie eletriche). Cun chescj bêçs si fasarà ancje un citybus eletric, che dut câs par trê agns al vignarà provât dome intal centri de citât, là che la trate di scree e tacarà a funzionâ ae fin dal 2019. Si sta decidint ancje se si fasarà un viaç di scree su pe Drau. Nuie di concret par cumò, ma si pense di meti un taxi sul flum, che al varès di colegâ la Infineon cul politecnic di St. Magdalen e cu la stazion dal flum intal centri di Vilac. Al sarès cualchi probleme pe trate su la Zelie, par vie dal fondâl bas, ma i imprenditôrs a àn fat capî che, se e je la volontât politiche, dut si pues fâ… simpri che a bastin i fonts Kelag!
In graciis di chest invistiment miliardari si inmanein 750 gnûfs puescj di vore. Stant a un studi interni de aziende, ogni puest di vore a ‘nt inmanearà altris trê. La aziende e sburte ancje par che si pensi par timp a sigurâ ce che al covente intal setôr dai imobii, ae assistence ae infanzie (asîi pe infanzie, doposcuele e vie indevant) e ae formazion. Si à di pensâ che cul lâ dal timp a nassaran 3.000 puescj di vore e che duncje – se no si vûl rivâ cul flât curt – bisugne scomençâ di subit, e la aministrazion de aziende e sta bielzà calumant lis areis di comprâ e di lotizâ. Cussì, no varessin di rivâ savoltaments sui presits dai imobii e cun di plui si varan tancj apartaments za dal dut mobiliâts par chei che a lavoraran inte Infineon dome par pôc timp. La citât e a za metût in vore la ristruturazion di une ex birarie par mudâle in asîl bilengâl todesc e inglês.
Si domandìn se la citât e rivarà a stâi daûr al disvilup previodût pal grup industriâl, che dut câs al podarà durâ a lunc dome se al sarà tratîf pe lavoranzie une vore cualificade di bande di dut il teritori nazionâl. ❚
Barbara Cinausero
AUSTRIE. Infineon a Vilac, un esempli di interazion jenfri citât e industrie............
Il colòs tecnologjic Infineon, che si è distacât de Siemens intal 1999, al à metût 1,6 miliarts di euros intal so stabiliment di Vilac. Il grup, che al à 27.000 brevets e un faturât di 7,6 miliarts di euros in dut il mont, al implee 7.200 lavoradôrs intal setôr de ricercje e dal disvilup. Il faturât in Austrie al è di trê miliarts di euros, che il 17% al ven metût inte ricercje. Cuant che si decidè dulà logâlu, la citadine su la Drau e je stade preferide sui centris tecnologjics gjermanics e asiatics, ma no sore nuie. Cun di fat, Vilac al à scugnût fâ i conts cun cheste presince, là che i stes managers de Infineon a àn fat capî che, par restâ trative, la citât e scugnive meti man inte sachete. Dut chest par inzornâ lis infrastruturis urbanis, soredut pal traspuart, midiant di un potenziament di chel public e di une schirie di pistis ciclabilis, par ridusi i timps dai percors e i garbuis dal trafic.


text:
Sanitât e pensions a saran i setôrs prioritaris di invistiment intal belanç pal 2020 e il 2021. Lu à fissât il guvier sloven, vuidât di Marjan Šarec, che intai prossims doi agns al ponte ancje a ridusi il debit public al 65% intal 2020, e al 61% intal 2021, previodint un “surplus” di cirche l’1% dal Pil e une cressite economiche – secont l’Istitût pes analisis macroeconomichis e pal disvilup – dal 3,1% intal 2020 e dal 2,8% intal 2021.
La spese publiche e rivarà a nivei record, ma e restarà intai valôrs massims consintûts fissâts za in Avrîl: 10,450 miliarts di euros intal 2020 (+290 milions a pet dal an in cors) e 10,455 miliarts intal 2021.
Il ministri des financis sloven Andrej Bertoncelj al à ametût che, par sodisfâ dutis lis domandis rivadis dai varis ministeris, ents e aministrazions, a varessin vût di cressi lis jessudis di altris 600 milions di euros, ma la sielte e je stade di lâ indenant su la strade dal consolidament des financis publichis e de riduzion dal debit, pûr metintsi tal stes timp l’obietîf di garantî il benstâ lavorant sul disvilup, su la politiche sociâl e su lis paiis.
Il guvier, che al vûl ripuartâ il debit public disot dal soiâr Maastricht dal 60% dentri dal 2022, si è impegnât ancje a meti in vore lis riformis struturâls necessariis intai setôrs pensionistic, sanitari e dal marcjât dal lavôr. Al va zontât che la Slovenie, dopo vê passade la crisi economiche e finanziarie, in chest moment e je daûr a cressi plui dal dopli de medie inte eurozone e e je il Paîs che al è daûr a ridusi in timps plui svelts il so debit public. ❚
Tjaša Gruden
SLOVENIE. Debit public in calâ. Obietîf: sot dal 60% dentri dal 2022............
Sanitât e pensions a saran i setôrs prioritaris di invistiment intal belanç pal 2020 e il 2021. Lu à fissât il guvier sloven, vuidât di Marjan Šarec, che intai prossims doi agns al ponte ancje a ridusi il debit public al 65% intal 2020, e al 61% intal 2021, previodint un “surplus” di cirche l’1% dal Pil e une cressite economiche – secont l’Istitût pes analisis macroeconomichis e pal disvilup – dal 3,1% intal 2020 e dal 2,8% intal 2021.


text:
Contemporanie 1900-2000
In chest câs si cjape in considerazion un secul dongje di nô e un periodi che al podarès slungjâsi fin in dì di vuê. I nons che si cjatin tes sotsezions a son chei di Novella Cantarutti, Pierluigi Cappello, Angelo Michele Pittana – Agnul di Spere, Dino Virgili. Tal XX secul si è disvilupade, dongje de poesie, ancje la prose cun romançs e contis nassudis de fantasie e des penis di autôrs che a partignivin a grups tant che chel di Risultive, de Academiuta di lenga furlana, dal grup da La cjarande (*Aurelio Cantoni*, Otmar Muzzolini – Meni Ucel, Alan Brusini, Riedo Puppo, Maria Forte, Pier Paolo Pasolini, Domenico Naldini, Nadia Pauluzzo, Ovidio Colussi dome par fâ cualchi non e tancj altris). Altris po dopo a son ancje: Amedeo Giacomini, Elio Bartolini, Gianni Gregoricchio. In dì di vuê oltri Pierluigi Cappello ancje Federico Tavan, Franco Marchetta, Maurizio Mattiuzza e v.i.
A son nassûts in chescj ultins 30 agns cetancj premis, peâts a concors leteraris, e zontraviers chescj si pues ancje misurâ il stât de leterature furlane che e rive a esprimisi ancje in gjenars particolârs tant che chel dal zâl o chel de traduzion, in plui di chel dal romanç, de conte curte o lungje, de poesie, dai tescj teatrâi (jenfri i plui cognossûts a son il “Premi San Simon” dedicât a Agnul di Spere, il “Premi Renato Appi”, il “Premi Gjiso Fior”, il “Premi Zâl par furlan”, il “Premi Malattia della Vallata”).
Il stât de leterature in marilenghe, in dì di vuê, li che no esistin scuelis o grups leteraris uficiâi, si misure ancje oltri i concors di pueste; di fat in rivistis tant che “La Comugne” o in blogs tant che “Contecurte” a vegnin fûr autôrs e mûts di scrivi gnûfs, spontanis e ancje li si pues fâ une analisi di formis, gjenars, contignûts e lengaçs doprâts tai tescj scrits prodots.
E esist po dopo ancje une leterature sientifiche che e à scomençât a produsi tescj che a fevelin di siencis e di tecnologjie cun lessic setoriâl specific, e ancje une “leterature piturade”, chê dai fumuts.
Al moment i autôrs tes sotsezions di cheste categorie Contemporanie 1900-2000 a son cuatri.


text:
OTUBAR – PRIME PAGJINE. EDITORIÂL – Un referendum cuintri lis nestris divisions / Catalogne e Scozie: la oportunitât par une Europe divierse / Tal cjâf de Serracchiani dome tante confusion / PAGJINE 2 – Furlan a scuele: la peraule ai insegnants / Vuide minime par gjenitôrs / PAGJINE 3 – Se la indipendence e devente un valor in plui pe economie / Apel de CISL: plui atenzion ai problemis sociâi / PAGJINE 4 – La mont e torne a discuti sul so doman / Il plan de Regjon / Chê altre vuere… la vuere de int çurçuvint: cirint radîs / PAGJINE 5 – E tu, âstu za la tô copie dal ultin libri dai Gnognosaurs? / Schede dal libri / LA VÔS DE CISL. Cemût corezi la declarazion dai redits / PAGJINE 6 – SLOVENIE. Alenka Bratušek, prime femine a vuidâ il guvier di Lubiane / AUSTRIE. No ae “autostrade eletriche” Würmlach-Samblâc / FRIÛL EUROPE. Scozie. Al vinç il ‘No’ ma no vincin dome i unioniscj / PAGJINE 7 – Il museu de caligrafie a Ruvigne / A Clausêt si continue a lei dute la Bibie par furlan / A lezion di autonomie cu la Grame / PAGJINE 8 – MUSICHE. Un amì dal Friûl, Omar Pedrini / Branduardi li de contrade de ocje / Giulia Daici e Elsa Martin par furlan al Premi nazionâl “Bianca d’Aponte” / A giru a giru: Sardegne in tour cun Claudia Aru / PAGJINE 9 – Dut il calendari des iniziativis in memorie dal scritôr furlan / A Codroip in Otubar “La presince assente. Pensâ Franco Marchetta, tal Friûl di vuê”, une riflession su culture, lenghe e societât / SIMPRI BOGNS. Alan Brusini, Mans vuèidis, Pasian di Prât, 1988/ AL CINE CUN BETE. Cjars / PAGJINE 10 – A mi ce mi impuartial? / IL FERÂL. I FURLANS E IL TEMPLI. (novesime pontade) / IL GRANT LUNARI DAL FRIÛL. Otubar / PAGJINE 11 – Zâl par furlan, inmò cualchi setemane par partecipâ / PAGJINE 12 – 1914-2014 IL CENTENARI DES BAUSIIS E DE VERGOGNE. Glesie mari par un popul invadût /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Sant Florean
La iconografie tradizionâl e presente Sant Florean daûr a distudâ un fûc, dispès di un cjistiel, e la crodince popolâr lu met propit a protezion dal fûc. Chest al sugjerìs la presince di un complès fortificât fin des epochis plui antighis sul cuel a lui dedicât, confermade ancje dai rescj des muris e dai tancj reperts cjatâts li dongje. Possidence patriarcjâl fin dal secul XI, il sît al è nomenât intun document dal 1170-1190 che al rivuarde la badesse di Sante Marie di Aquilee e di chest si dedûs che in chê ete il lûc al jere sot di chel munistîr. Daspò al deventà feut dai Ungrispach e di lôr, tal 1520, al passà a Vinciguerra Formentini, de antighe cjasade cividine che vuê e je a ancjemò parone. Pe sô grande impuartance strategjiche, il cjistiel al fo spes tal centri di impuartants fats di armis, come lis bataiis sanganosis che lu rivuardarin vie pe vuere di Gardiscje intes primis desenis di agns dal Sîscent. Restaurât daspò dai dams grâfs patîts intes dôs vueris, al rapresente un dai complès turistics plui furnîts de regjon, prontât tal rispiet des struturis antighis.


text:
Dopo lis dimissions dal vicecancelîr Pröll dal Partît popolâr (ÖVP), che al à scugnût lassâ la sô cariere par colpe di un mâl brut, une part dal guvier e à mudât muse. Il so sucessôr, il ministri pai Forescj Michael Spindelegger, al à decidût di gambiâ la sô scuadre di guvier di plante fûr, cun chê di reagjî aes critichis indreçadis al guvier de grande coalizion incolpât di no fâ nuie. Dute la vecje vuardie e à molât il puest a une scuadre zovine, biele ancje pes fotos pe stampe, cun trê feminis in posizion strategjiche e il zovin segretari di 24 agns, ducj pronts pes prossimis elezions dal 2013.
Salacor, une olme de influence de potente famee Pröll e je la gnove ministre dai Internis Johanna Mikl-Leitner, un ministeri impuartant ancje te suaze de problematiche migratorie tratade ogni dì dai mieçs di comunicazion.
Il rimpast dal guvier al è stât un esperiment e une rispueste ae diestre estreme che e critiche il faliment de integrazion, soredut dai membris de minorance turche in diviers distrets di Viene: e je la istituzion dal segretariât ae Integrazion che e vûl marcâ la voie dal partît di cirî une strategjie gnove.
Dut câs, e à lassât ducj a bocje vierte la nomine dal zovin Sebastian Kurz, 24 agns, a cjâf de organizazion dai zovins dal ÖVP, ancjemò student cence esperiencis di guvier.
I imigrâts a varessin di sintîsi austriacs_ «La segretarie di Stât pe Integrazion in Austrie e je alc dal dut gnûf. E e je une novitât ancje il fat che un politic cussì zovin come me al podedi cjapâsi sù la responsabilitât di guvier»: cussì Kurz dopo la sô nomine tant che segretari. Kurz al viôt trê grandis cuistions di risolvi pal futûr de Austrie: la educazion, il svilup demografic e la integrazion dai imigrâts. Un dai compits al sarà chel di ve une division clare tra il dirit di asîl, di jessi rifugjâts, la migrazion e la integrazion.
In Austrie a vivin 207 mil serps_ Lant daûr dai dâts dal 2010 di Statistik Austria, chenti a son regjistradis cirche 207 mil personis imigradis de Serbie: di chescj 73 mil di lôr a son za deventâts citadins austriacs.
Subit dopo de sô nomine rivade ai prins di Mai, il segretari Kurz al à visitât la Serbie, il paîs di dulà che e rive la plui part dai imigrâts in Austrie. Tai incuintris cul ministri dal Internis Ivica Dačić e cul Segretari di Stât, responsabil pe diaspore serbe, Predrag Tojić, si à vût fevelât soredut de integrazion dai serps che a vivin in Austrie.
Il fin de riunion al jere chel di sclarî la cooperazion pussibile. «Il nestri al è un interès vicendevul: bisugnarès viodi i serps in Austrie tant che une oportunitât», al à sierât Kurz ricuardant lis 400 societâts austriachis che a operin tai paîs dai Balcans. Tal mês di Jugn al è previodût un viaç in Bosnie e une cunvigne cul ministri turc pai turcs emigrâts.
Critichis de çampe e de diestre estreme_ Lis critichis a son rivadis de çampe e dai Verts: la presidente Glawischnig e cjate il teme de integrazion masse impuartant par puartâlu indevant cun esperiments fats di un zovin cence esperience. Di chê altre bande, il partît nazionâl FPÖ di drete si ten l’unic partît competent par risolvi chest ingredei dificil cu la solite recipe: sierâ i confins di Schengen e traviers leçs di pueste obleâ i imigrâts a integrâsi. Kurz al rispuint domandant une aleance cui Verts e ancje cu la diestre estreme par cjatâ adun une strategjie valide. Il sindic di Viene Häupl (SPÖ), pe prime volte in coalizion cui Verts, si è esprimût in maniere positive e al vûl cooperâ.
Un segnâl positîf al è il grant interès tai mieçs di comunicazion dai imigrâts: su la riviste Biber, te edizion di Mai, si cjate su la cuviertine une foto di Kurz fotografât intun bar turc che al vent kebab.
Svilup e cambiaments de popolazion a Viene_ Al inizi de Vuere Grande a Viene a jerin a stâ cirche doi milions centmil abitants. Jenfri il 1910 e il 1918 e jere la cuinte citât plui grande dal mont, prime di jessi superade di Berlin. Par vie che e fo par tancj agns la capitâl di un stât multinazionâl, Viene e à une popolazion di divierse divignince.
Tacant dai agns Novante dal secul stât, daspò decenis di stagnazion, Viene e je deventade di gnûf une citât di imigrâts, soredut dopo la crisi balcaniche. Tal 2008 a Viene a vivevin un milion 700 mil di lôr, di chestis il 32,3 par cent e à une storie personâl peade ae imigrazion; cun di plui, il 20,1 par cent dai vienês no son citadins austriacs. Cirche 41 mil personis a son di lidrîs turche e po sù po jù 124 mil di lôr a son rivâts dai paîs de ex Jugoslavie.
Il probleme plui grâf, che al spiete une soluzion par jessi fûr di chest circul viziôs, e je la ghetizazion dai imigrâts in diviers distrets di Viene, li che dispès la percentuâl di int foreste e passe l’80 par cent sul totâl dai abitants.
JANEZ ERAT
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Fevelìn furlan
Finalmentri la sorprese de Patrie e je stade disvelade e sabide ai 23 di Fevrâr o vin podût gjavâ la curiositât a cui che al spietave di viodi ce che la Redazion e je stade obleade a fâ par vie de situazion finanziarie.
Jo no vuei vaî, ancje se i clârs di lune a son ce che a son... lu àn scrit ancje il Diretôr Monestier e Simone Bressan... o preferìs sugjerîus un pâr di articui che a van sul pratic.
Sul numar di Fevrâr o podês cjatâ une interviste a Isabella Rossi Pressacco, une des operadoris dal Nît tal repart di Ostetricie dal Ospedâl di Udin, e Silvana Fachin Schiavi, une lungje esperience te didatiche plurilengâl.
E chescj a son i fats.
Buine leture e... fevelìn furlan ai nestris fruts!


text:
La Associazion Glesie Furlane, no nas a câs. Al è di daûr un humus, un teren fertil di storie aquileiese, di lenghe furlane, di predicazion e dutrine par furlan, di cjants liturgjics patriarcjins, che a àn compagnade la int par secui e secui. Ma ancje la storie di une nestre liturgjie e patristiche, dal Scisme dai Trê Cjapitui, dal Patriarcjât… ancje se lontans tal timp dut chest al à lassât tal profont de int, predis e fedêi un savôr, une sensibilitât, un sintî interiôr cetant diferent rispiet a altris realtâts. Bisugne cognossi il contest storic, par capî cemût che Glesie Furlane e fâs i prins pas. O sin sul scomençâ dai agns 1970, subit dopo de brute figure de jerarchie eclesiastiche in ocasion de Mozion dal Clero dal 1967 e dal Congrès Eucaristic Talian cu la visite dal Pape Pauli VI dal 1972, cuant che si à celebrât liturgjiis in dutis lis lenghis fûr che par furlan. Cun pre Checo Placerean in teste, si scomence a tirâ dongje dutis chestis aspirazion di identitât proprie; si da filusumie a chê cussience, a chel sens di partignince che di simpri al jere presint tal popul e in buine part dal clericât; si tache a meti in vore in forme concrete iniziativis come la Messe de Sense a Sant Pieri di Cjargne, la Messe di Sant Ermacure e Furtunât in Aquilee, la Messe dai 3 di Avrîl, date di fondazion de autonomie dal Friûl. Ricorencis che vuê a son uficializadis e celebradis ancje dai sorestants civîi e religjôs.
Sore dut si scomence a tradusi la Bibie, a tradusi il Messâl, a publicâ il libri des Cjantis di Glesie dal popul furlan, cun musichis patriarcjinis recuperadis de tradizion orâl.
Chest grop, tal prin scuasit dome di predis, al à vût publicât libris e opusculuts ancje cul non di “Cjargnei cence dius”. Tai agns 1980 – pal fat che Glesie Furlane e vignive di plui bandis indentificade e colegade dutune cul Moviment Friûl – si firmavin come “Grop di Studi Glesie Locâl”. Po, cui prins agns 1990, cun tant di statût il grop al torne a clamâsi in maniere definitive cul so non origjinâl: “Glesie Furlane”.
Dispès nus domandin trops che o sin: salacor plui di cualchidun al varès voie di contânus. Cence dâ i numars, o podìn dî che di simpri te associazion al è un grop plui atîf; altris a dan une man di volte in volte che al covente; un grum a son i simpatizants che nus stan daûr, che ur plâs ce che o produsìn. Chei che a àn gole di cariere nus stan a la largje! Tal grop a son, come che al è te nestre mentalitât, ancje laics. La lôr presince nus jude ancje nô predis a vê une vision plui davierte al mont, a la vite e mancul clericâl, ancje se il nestri operâ si realize plui specificatamentri tal setôr religjôs e eclesiâl, come che al proviôt il statût.
Di plui bandis si sint a dî che in Friûl la Glesie e à fat un grum a favôr de promozion de culture e de lenghe.
A jessi sincêrs la glesie uficiâl, chel pôc che e à fat, lu à fat plui par sante scugne, parcè che sburtade e parcè che no veve resons seriis che a justificassin une contrarietât. Di fat no vin mai rivât a viodi une profonde convinzion e une grande passion par cirî di inculturâ il Vanzeli e la fede te nestre storie, vite, culture e lenghe.
Dant a Cesar ce che al è di Cesar e a Diu ce che al è di Diu, si scuen dî che a sburtâ cun insistence e a impegnâsi cence padin tal cjamp culturâl, religjôs, eclesiâl al è stât il nestri grop. Un grop tignût di voli de jerarchie, cjalât cun suspiet, pluitost emargjinât, se no ancje considerât sul ôr de eresie.
Lu disìn cun scletece e cun amarece tai confronts de jerarchie che masse da râr e à viodude la nestre passion e afiet pe Glesie, pal Vanzeli, pal popul. Ma lu disìn ancje cun braure pensant che il resisti e il tignî dûr (Lc 21,19) nus à judâts a fâi fâ biele figure ancje a la stesse Glesie. Di fat, se vuê il popul furlan al à la Bibie, il Lezionari, il patrimoni musicâl, se, come che si spere, al rivarà ancje il Messâl, dut al è partît in gracie dal nestri grop.
Chest al è stât fintore il nestri contribût in difese e pe promozion de lenghe e a favôr de inculturazion de fede e dal Vanzeli te vite dal nestri popul (Evangelii nuntiandi); e o continuarìn sun cheste strade, se Diu nus darà salût e sintiment.
No volarès vê dade la impression che cumò dut al sedi risolt ancje tal cjamp eclesiâl – in veretât i predis e je la raze plui dure di convertîsi! – e che la bataie pal ricognossiment dai dirits dal popul furlan e sedi ormai vinçude.
Magari! Al di là des leçs scritis dal stât e des promessis eclesiastichis, la “cuistion furlane” e ven ancjemò emargjinade o escludude par preconcets e prejudizis vieris e gnûfs.
Cjalant indaûr tant al è stât fat; scrutinant l’avignî, tant al reste di fâ. ❚
pre Roman Michelotti
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
LUI – PRIME PAGJINE. EDITORIÂL – Libars di podê cori cence cjavece tor dal cuel / I bêçs a son simpri par chei altris / Une Regjon che i vûl mâl ae sô lenghe e ae sô autonomie / PAGJINE 2 – Darte, la impantanade / Giorgio Morocutti, Sindic dal plui piçul paîs de Cjargne / PAGJINE 3 – Friulia svendude / Il drame des impresis di servizis in apalt / PAGJINE 4 – Il scandul des Latariis Furlanis al pues deventâ une buine lezion / Un Istât in mont / LA VÔS DE CISL. TASI: ce che e je e cemût che si paie / PAGJINE 5 – MUSIS DI…FACEBOOK. Flash mob e tradizion, gnûf e vieri metûts insiemit di une gnot magjiche: “la gnot dal agaçon” / I dissendents dai emigrâts in visite in Friûl / PAGJINE 6 – SLOVENIE. La Italie e “à fat scuele” in Slovenie… / AUSTRIE. Il rest che si clame Österreich / FRIÛL EUROPE. Tra il PE e il NPLD. Gnovis, domandis e prospetivis / PAGJINE 7 – Une specialitât simpri plui vitime dal neocentralisim / Politiche e identitât tal gnûf libri di Giorgio Cavallo / PAGJINE 8 – Viva Onde Furlan ancje chest an, ma il prossim? / MUSICHE. Manu Chao al sune furlan cui Playa Desnuda / PAGJINE 9 – Trop furlan te Joppi? / SIMPRI BOGNS. Pieri Pičul, Storie dal popul furlan, Reane 2012 / AL CINE CUN BETE. Rain Man / PAGJINE 10 – IL GRANT LUNARI DAL FRIÛL. Lui / GLESIE FURLANE. E il Messâl par furlan ce fin aial fat? / IL FERÂL. I FURLANS E IL TEMPLI. Coordenadis gjeografichis (seste pontade) / PAGJINE 12 – 1914-2014 IL CENTENARI DES BAUSIIS E DE VERGOGNE. La armade dai fruts pierdûts /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Nol esist nissun furlanist, almancul che nol sedi lât fûr di scuare, che nol pensi che si varès di dâsi dongje ducj chei che a crodin tal autonomisim. Al è un sintiment sberlât a fuart prime des elezions, soterât cuant che si à di fâ lis listis, cidin daspò vê let i risultâts, ma che al torne fûr passade la buriascjade e la delusion.
Viodût che, di sigûr in maniere divierse a seconde dal moment, e reste cheste convinzion, al sarès forsit il câs di cjapâ il probleme pai cuars e cence pôre di dâi fastidi a cualchidun, di rompi cualchi “Sante Aleance”.
Si à di premeti che par frontâ cheste cuestion, no si pues fâ di mancul di cjalâsi tai voi e di domandâsi, ogniun di nô, se o vin simpri tignût une muse politiche indreçade intune direzion dal gjenar o se dispès no sin stâts ancje noaltris, ogniun tal so specific e tal so personâl mût di compuartâsi, sassins di ogni pussibil acuardi.
Al è impuartant cjalâsi dentri, parcè che la sperance di unitât no je alc che al cole jù di cualchi bande o la spiete miraculose di cualchidun. E po cui? Un profete, un cjâfpopul, un leader carismatic, un cui bêçs?
Invezit, forsit propit cheste “sperance” e je stade la plui grande freolade pal moviment. Une sorte di malatie scomençade tal moment che, tal concret e no a peraulis, nol è plui esistût sul teritori un partît organizât come che al jere tal imprin il Moviment Friûl.
Tai agns ‘90, cul nassi de Leghe – che un leader massim lu veve a Milan e che achì e obleave i siei sergjents a une dure bataie pes poltronis istituzionâls, simpri di plui a disposizion – cundute la sô fuarce eletorâl, e je simpri restade un spazi che, di volte in volte, al è stât ocupât di cualchi sigle cun riferiment al autonomisim furlan. Si visaiso di Pedronetto e de Unione Friuli, cun doi conseîrs regjonâi, po dopo Pozzo? Vôts finîts, cence cjativerie, dome a meti dongje une biele pension.
Il nivel al è diferent, ma ancje Converzence cence Cecot ce ise, si no une sperance di gnûf che e reste tal scansel une volte che il sindic, che al à dut il dirit di fâlu, al torne a Triest e al so lavôr di sienziât?
Di chê altre bande Strassolt, ancje lui vitime dal so mût di intindi la politiche e l’autonomisim tant che individuazion te sô persone di dut il moviment.
Jo o crot fin tal ultin aes personis, e nol è un judizi su di lôr che al covente in chest moment ma une critiche a chel che o clami, pûr cun tant fastidi pai “isims”, leaderisim: par talian al sune ancjemò piês. Tra i siei dams al è un in particolâr che si tache ae cuestion de unitât: la gjelosie, il ripic.
O sin oms e feminis, duncje o sin sogjets ancje a chestis piçulis cragnis. Dome che, se chestis a produsin interferencis politichis, a deventin un afâr seri. Isal pussibil distrigâlis? O crôt di sì, se juste apont, lis decisions, lis sieltis no lis fâs une sole persone, ma se a son invezit il pinsîr madurît dutun di un grup. Un grup concret, reâl, no su la cjarte.
Par no restâ masse tal malsigûr e a cost di creâmi cualchi nemì, viodin alore cuale che e je la situazion dai grups furlaniscj.
Par chel che o sai jo al moment a esisitin, almancul in teorie: Il Moviment Friûl che si declare “conzelât” e mi somee che al decidi dut D’Agostini; il Front furlan che di cualchi timp al ven fûr cun declarazions publichis sui fats de cronache politiche; Il Maf de Valeria Grillo che al è daûr a dâsi dongje; e po dopo – sparniçâts – i naufragants di Converzence e di Cecot.
No mi permet di dâ sentencis o judizis, ma mi somee che la situazion e sedi cheste.
Ator di lôr o sin noaltris, chei che ancjemò no molin. Un tic stracs forsit, ma al baste lei il gjornâl par che ti torni la rabie.
Podìno fâ alc?
Secont me dome dôs robis: la prime, che e ten cont une vore de realtât, sburtâ cun fuarce i referents di chei grups che o vevi indiment prime a cirî di sentâsi ator di une taule e a metisi dacuardi suntune piçule schirie di ponts, par scomençâ a lavorâ insieme.
Seconde strade, plui fantasiose forsit ma al pas cui timps modernis: une grande assemblee, une sorte di Stâts Gjenerâi che e scomenci in maniere democratiche a dâsi une struture di coordenament.
In ogni câs, dutis dôs lis stradis a puedin puartâ al stes risultât.
Intune maniere o in chê altre, al reste clâr come il soreli che si à di fâ in presse e cun fuarce. E massime che: prin, no ni àn regalât mai nuie e, secont, che plui passe il timp e mancul nus reste di gjoldi de nestre libertât.
Dree Valcic
L’EDITORIÂL – Politiche e partîts. Cemût e parcè dâsi dongje?............
Nol esist nissun furlanist, almancul che nol sedi lât fûr di scuare, che nol pensi che si varès di dâsi dongje ducj chei che a crodin tal autonomisim. Al è un sintiment sberlât a fuart prime des elezions, soterât cuant che si à di fâ lis listis, cidin daspò vê let i risultâts, ma che al torne fûr passade la buriascjade e la delusion.


text:
“Alore ce mi còntistu, frut?” “No sai. Par dî, bisugne savê”.
E, naturalmentri, plui si sa, plui e miôr si pues dî. Alore Nazzi e Ricci a son lâts a sgjavâ il cjamp de lenghe furlane par tirâ fûr chestis perlis. Une cerce? Vele (Nazzi al dopre une sô grafie che no je chê uficiâl stabilide de LR 15/96, ndr): Stâ sul cˇhaval dal mat. Vê un spali dal numar un. Jessi Bete de lenghe sclete. Lavâj i pîs a un par bevint l’aghe. Tignî impiade une cˇhandele a la Madone e une al diaul. Jessi scùr tanche une bocˇhe di lôv.
Perlis cjapadis sù a câs jenfri lis primis setante pagjinis di chest libri preziôs, metût adun bielzà vincj agns fa, ma simpri bon. Il studi si compon di trê parts. Inte prime, i doi autôrs a cataloghin 1293 espressions talianis, cui ecuivalents furlans (cuasi simpri plui di un). La seconde e presente une schirie di tiermins talians significatîfs (par ordin alfabetic) che a permetin di rimontâ in maniere facile ae espression intierie. La tierce part e presente ancje cheste une schirie di tiermins, ma cheste volte furlans, che a rimandin aes espressions de prime part.
Duncje si trate di un studi meticolôs e resonât, metût dongje cun competence e cun criteri sientific. Un imprest util une vore e facil di doprâ: ti ven iniment une peraule, un mût di dî, une detule che e doprave la none…tu cjapis in man chest libri, tu ziris lis pagjinis…vele chi, e veve reson la none.
Eros Bassi, inte sô presentazion dal volum, al rivoche il mont di une volte, chel che al doprave chestis espressions. E nus dîs di chê straordenarie butade di un frut, che o vin citade in incipt. Carla Marcato, invezit, e firme une premesse di caratar linguistic, che e furnìs spiegazions su lis origjins des detulis plui coloridis: capî il morghin al à un riferiment al todesc morghen, capî il bergamo ai pastôrs che a vignivin di chês bandis là, girâ la Calabrie a une tiere lontane che cuissà dulà che e je, jessi une sinigoe a une lenghe che no si le capìs e v.i. In lâ a Patràs, po, i fats storics (a Patràs, citât greghe, a vignivin mandâts chei che a fasevin bancjerote e a Patràs i venits lis vevin cjapadis di brut intal 1466) si misclicin cu la etimologjie latine ire ad patres, vâl a dî murî.
Si reste scaturîts di cetant siore che e je la lenghe furlane: cualchidune di chestis detulis no si lis cognosseve, si lis veve sintudis cualchi volte cence fâur câs. E velis culì, dutis a puartade di man. ❚
Laurin Zuan Nardin
SIMPRI BOGNS. Gianni Nazzi, Giancarlo Ricci, La flôr des dètulis, Udin, 1995............
“Alore ce mi còntistu, frut?” “No sai. Par dî, bisugne savê”.


text:
Proclamade di bande dal Consei de Europe cul patrocini de Ue ai 6 di Dicembar dal 2001, la Zornade europeane des lenghis e cole ogni an ai 26 di Setembar e e à tant che obietîf chel di promovi l’aprendiment des lenghis forestis di bande dai citadins europeans in mût di miorâ il plurilenghisim e la reciproche comprension interculturâl. Bisugne tignî a ments che a nivel mondiâl plui di metât de popolazion e je bilengâl oben plurilengâl. In dì di vuê tal mont a esistin plui di sîs mil fevelis: di chestis in Europe ‘nd a vegnin feveladis uns 225, oben dome il 3,5% dal totâl. Dut câs, il 96% des lenghis al ven doprât dome dal 4% de popolazion mondiâl.
I APONTAMENTS_ In ocasion de Zornade europeane 2008, proclamât ancje an dal dialic interculturâl, chescj a son stâts i apontaments plui impuartants che si son davuelts ca di nô.
Ai 25 di Setembar, par cure de biblioteche Joppi di Udin in colaborazion cul Centri Interdipartimentâl di Ricercje su la culture e la lenghe dal Friûl, al è stat presentât Il Cjasâl dai animâi (edizions KappaVu), version furlane de innomenade opare di Orwell Animal farm par cure di Luca De Clara.
Ai 26 la Universitât dal Friûl e à proponut une taule taronde li che si è fevelat di diviersitât linguistiche e di interculture. Presentât ancje Schiribiç numar 5, cuader didatic li che si conte par furlan ai fruts la storie des scrituris dal mont, curât de professore Schiavi Fachin.
TAL ROSEAN_ Li dal centri culturâl a Resie, te suaze des iniziativis par memoreâ i 25 agns dal circul Rozajanski Dum, ai 27 si è fevelât des variants locâls des lenghis minoritariis tant che elements di atrat turistic. Presentât ancje il libri di imagjinis Trê valadis. Trê culturis, mintri par dut il mês di Otubar e sarà vierte une mostre fotografiche par viodi lis bielecis naturâls dal puest.
ANCJE MUSICHE_ No je mancjade la musiche. Vinars ai 26, a Cjasielis di Mortean, al è stat screât Cormôr Salvadi cuntun conciert dal cjantautôr furlan Loris Vescul, dal musicist ocitan Sam Karpienia e de americane Julia Kent. Sabide ai 27 invecit apontament musicâl cun Priska e cu la cjantante austriache Lisa Stern, che e à cjantât par furlan, sloven e todesc.
Alessio Potocco
ATUALITÂT. Ancje in Friûl ricuardade la Zornade Europeane des Lenghis............
Proclamade di bande dal Consei de Europe cul patrocini de Ue ai 6 di Dicembar dal 2001, la Zornade europeane des lenghis e cole ogni an ai 26 di Setembar e e à tant che obietîf chel di promovi l’aprendiment des lenghis forestis di bande dai citadins europeans in mût di miorâ il plurilenghisim e la reciproche comprension interculturâl. Bisugne tignî a ments che a nivel mondiâl plui di metât de popolazion e je bilengâl oben plurilengâl. In dì di vuê tal mont a esistin plui di sîs mil fevelis: di chestis in Europe ‘nd a vegnin feveladis uns 225, oben dome il 3,5% dal totâl. Dut câs, il 96% des lenghis al ven doprât dome dal 4% de popolazion mondiâl.


text:
“Chel de joibe grasse dal 1511 al è stât il plui grant riviel popolâr che si à vût in Friûl. Magari cussì no, a son ancjemò tancj chei che no cognossin cheste pagjine impuartante de nestre storie. Il ricuart de rivolte al è restât par secui inte memorie des comunitâts furlanis ma si à po sfantât a planc a planc par lassânus dome cualchi fruçon strassomeât intes contis popolârs che a son rivadis fin in dì di vuê”.
Al somearès l’incipit di un studi di storie, di chei plens di datis, di personaçs, di tabelis. E invezit e je la introduzion (firmade di Carli Pup, che al è ancje l’autôr dal coment storic) a siet contis a fumuts (di Guido Carrara, Lorenzo Manià, Nicola Angeli in cubie cun Fabio Varnerin, Enrico Tomasi, Eleonora Spizzamiglio, Emilio Bertossi e il grop MaMaRuTo),che a contin ducj i acjadiments di chê joibe grasse dal 1511 a Udin e ator vie pal Friûl. Se si fâs passâ a la svelte lis pagjinis dal libri (74), si marche subit la diference di stîl des contis: ai dissens colorâts di Carrara i ten daûr il blanc e neri suturni di Manià e po chel caligrafic di Angeli e Varnerin e chel plui aiarôs dal MaMaRuTo. Si passe po a la elegance feminine de Spizzamiglio, par finî cuntune altre tonalitât scure, chê di Bertossi.
Lis storiis a misclicin passât e futûr, realtât storiche e fantasie, fiestis in mascare e tratôrs, trastolons e cernidis, intal memoreâ chei fats di violence straordenarie: dutis a mostrin ben il clime di malpazience dal popul che al jere stuf e plui che stuf di sopuartâ la fan, lis strussiis, lis angariis e la prepotence dai sorestants. Naturalmentri, daûr di dut chest, e jere la lote jenfri Strumîrs e Çamberlans e al jere cualchi nobil che al saborave la int. E, come che al sucêt, il cont plui saurît des violencis di chel riviel lu paià ancjemò il popul.
Biele cheste idee di vierzi la culture furlane a cheste forme di espression zovine e inovative! Il merit al è de Cooperative di Informazion Furlane e de Associazion 1511, sore che di Radio Onde Furlane che e à vût inmaneât il premi Friûl 2010, dulà che a àn vût partecipât chestis siet bielis contis. ❚
✒ Laurin Zuan Nardin
SIMPRI BOGNS. AA.VV. ‘Riviei di ingjustri. Lis contis a fumuts dal premi Friûl 2010’, Basandiele 2011............
“Chel de joibe grasse dal 1511 al è stât il plui grant riviel popolâr che si à vût in Friûl. Magari cussì no, a son ancjemò tancj chei che no cognossin cheste pagjine impuartante de nestre storie. Il ricuart de rivolte al è restât par secui inte memorie des comunitâts furlanis ma si à po sfantât a planc a planc par lassânus dome cualchi fruçon strassomeât intes contis popolârs che a son rivadis fin in dì di vuê”.